Braaidag: Maroela-lesers deel braaiwenke | Maroela Media
Met Braaidag om die draai (Vrydag 24 September) het Maroela Media sy lesers gevra om 'n paar handige braaiwenke in te stuur. Hier is 'n paar:
As teedrinker is dit maklik om teesakkies eenkant te bêre en dan in paraffien te doop en te laat staan om droog te word. Dit is 'n goeie vuuraansteker en brand lekker. ~ Ella de Meyer
Om taai vleissnitte, wat dikwels bietjie goedkoper is, ekonomies aan te wend en steeds heerlik te eet, marineer ek dit oornag in 'n mengsel van karringmelk, speserye en vars kruie. Ek braai of oondbraai dit dan sonder die marinade en voeg minimaal speserye by, omdat die marinade die vleis reeds sag gemaak en gegeur het. ~ Jeanette Ras
As jy beesvleis braai, soos biefstuk, neem 'n ryp veselperske, rol hom, sny hom oop en drup die sap op die biefstuk terwyl jy braai. Dit gee 'n heerlike smaak aan die vleis. ~ Michelle Lessing
Wanneer ons snoek braai, word 'n sous gemaak en oor die snoek gesmeer gedurende verskillende fases van die braai. Die sous word gemaak van mayonnaise, gesmelte botter, suurlemoensap en vars, fyngemaakte knoffel. Dit is heerlik en hou die vis klam en geurig. Geen appelkooskonfyt op snoek vir my nie. ~ Kitty Beukes
As jou vuur nie lekker wil brand nie en dit lyk of die hout sukkel om vlam te vat, gooi 'n ruim skeut suiker oor die hout. Die suiker verhoog die temperatuur van die vuur en enige vog verdamp vinnig. ~ Sari Schoeman
Maak jou braaibroodjies met enigiets op wat jy wil. Die geheim is: Draai dit toe in waspapier, soos 'n skooltoebroodjie. Braai dit in 'n toeknyprooster of bo-op 'n oop rooster. Die broodjies brand nie en word mooi bruin. Onthou, die waskant van die papier moet na buite wys. Ek het dié wenk 50 jaar gelede by my skoonpa gekry en dit werk nog altyd vir my – geen swartgebrande broodjies nie! ~ Rina Barnard
Ek het 'n oulike ding geleer in Madeira by die Portugese: Kry vir jou vars kruie en sodra die vleis op die kole is, gooi die vars kruie op die kole. Omdat dit vars kruie is, rook dit dadelik en trek die kruie se geur onmiddellik in die vleis in. Dit is verfrissend lekker. ~ André Diederichs
Die braaier in ons huishouding het altyd 'n humoristiese voorskoot aan waarby die braaitang deel uitmaak van die uitrusting. Moet nooit die braaibroodjies vergeet nie, want dit is jou enigste kans in die lewe om jou brood aan albei kante gebotter te kry. ~ Sanette Ralph
Suiker brand en verhoog nie die temperatuur nie. Daarom steek dit die hout aan die brand en gee 'n langer vlam onder die hout. Moenie suiker mors nie, dis te duur. Vuuraanstekers werk netso goed hiervoor. Opmerklik dat hierdie wenke hoofsaaklik van vroue afkom, in die tradisionele "mans" onderwerp. Dis lekker dat vroue hulle regmatige plek opeis langs die braaivleis vure! Nog 'n wenk, meng roomkaas met vars gekapte of verpulpte knoffel en smeer aan die binnekant van jou braai broodjie in plaas van botter. Vleis teen kamer temperatuur braai vinniger en verloor minder vog. Rina, ek gaan jou wenk… Lees meer »
Vinnige marinade: 1/4 koppie asyn, 3/4 koppie olie of water, speserye en sout na smaak. En moenie vergeet om die vleis verskeie kere te prik nie, anders trek die speserye nie diep genoeg in nie. Goed vir vleis of vis, maar vis moenie langer as 30 minute gemarineer word nie anders begin dit "kook".